《独坐言怀》
清代·顾我锜

商飙袭华镫，志士生感伤。回首平生怀，气结不能扬。

粤余昔髫鬌，逸翮凌云翔。志旷违俗赏，才潜离世芳。

委怀属书剑，矢念结虞唐。感叹驰慕思，白日流西光。

徘徊伏陇亩，坐卧空井乡。清风响丛薄，明月映修廊。

幽居岂不美，抚己悲未央。岐山有灵鸟，其名曰凤凰。

梧桐以为栖，竹实以为粮。五采蔚相宣，异质挺文章。

翱游遍九垓，弃置忽若忘。弃置何足叹，凤鸟非可常。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。